Komisijas dienestu darba dokuments - Pavaddokuments Komisijas paziņojums Padomei - paziņojums par grozījumiem direktīvās attiecībā uz sarunām par ekonomiskās partnerības nolīgumiem ar Afrikas, Karību Jūras un Klusā Okeāna valstīm un reģioniem {COM(2006) 673 galīgā redakcija } {SEC(2006) 1427} - Provizorisks ietekmes novērtējums /* SEC/2006/1635 */





[pic] | EIROPAS KOPIENU KOMISIJA | Briselē, 28.11.2006 SEC(2006) 1635 KOMISIJAS DIENESTU DARBA DOKUMENTS Pavaddokuments KOMISIJAS PAZIŅOJUMS PADOMEI PAZIŅOJUMS PAR GROZĪJUMIEM DIREKTĪVĀS ATTIECĪBĀ UZ SARUNĀM PAR EKONOMISKĀS PARTNERĪBAS NOLĪGUMIEM AR ĀFRIKAS, KARĪBU JŪRAS UN KLUSĀ OKEĀNA VALSTĪM UN REĢIONIEM {COM(2006) 673 galīgā redakcija } {SEC(2006) 1427} PROVIZORISKS IETEKMES NOVĒRTĒJUMS KOPSAVILKUMS Komisija ierosina atbalstīt ekonomiskās partnerības nolīgumu (EPA) koncepciju, ko 2006. gada 7. martā iesniedza Dienvidāfrikas attīstības savienība (SADC) un kas jo īpaši paredz Dienvidāfrikas iekļaušanu EPA, kas noslēgts starp Eiropas Kopienu un SADC. Lai īstenotu šo iekļaušanu, jāgroza EPA sarunu direktīvas. Pēc šā jaunā nolīguma stāšanās spēkā būtu pamatoti svītrot Tirdzniecības, attīstības un sadarbības nolīgumā (TDCA) paredzētos tirdzniecības noteikumus un aizstāt tos ar EPA tirdzniecības noteikumiem. Tomēr šī iekļaušana saistīsies ar dažiem „nosacījumiem” attiecībā uz tarifa piedāvājumu definīciju, nākamā līguma darbības jomu un stāvokli saistībā ar Mozambiku, Angolu un Tanzāniju (MAT), kas Dienvidāfrikas attīstības savienības koncepcijā ir atšķirīgi. EPA sarunas ar SADC valstu grupas pārstāvjiem ir risinājušās ļoti lēni galvenokārt tādēļ, ka SADC valstu grupas pārstāvju vidū nebija pietiekošas vienprātības (uz vairākām valstīm attiecas dažādi, bieži vien savstarpēji konfliktējoši tirdzniecības līgumi) un Dienvidāfrikai ir bijusi piesardzīga nostāja EPA procesā, lai izvairītos no neatbilstībām starp reģionālās integrācijas procesu un šīs valsts iekšējo dienaskārtību. SADC priekšlikums ir atbalstāms, jo tas dara skaidrāku Dienvidāfrikas nozīmi sarunu procesā. Attiecībā uz tirgus pieejamību jāņem vērā, ka sarunas tiks risinātas, pamatojoties uz spēkā esošajiem Tirdzniecības, attīstības un sadarbības nolīguma un Kotonū nolīguma noteikumiem. Dienvidāfrikas konkurētspējas dēļ nenovēršami nāksies piešķirt atšķirīgu tirdzniecības režīmu pieejai ES tirgum un tirgum citās valstīs, uz kurām attiecas EPA. Tāpēc tuvākajā nākotnē nav paredzēts beznodokļu un bezkvotu režīmu attiecināt arī uz Dienvidāfriku. EPA sarunās varētu vienoties par papildu tarifa koncesijām Botsvānai, Lesoto, Namībijai un Svazilendai (BLNS) un MAT valstīm, bet tās būtu atkarīgas no šo valstu centieniem integrēt noteikumus. SADC priekšlikums arī aktualizē jautājumu par to, kādu nostāju MAT valstis plāno ieņemt nākamajās sarunu kārtās. Šo valstu prasība par „EBA contractual” (līguma nosacījumiem saskaņā ar iniciatīvu „Viss, izņemot ieročus”(EBA)) izraisīs juridiskas problēmas saistībā ar PTO noteikumiem, jo neatbildīs ne VVTT XXIV panta prasībām (savstarpīguma trūkums), ne pilnvarojuma klauzulai, jo radīs diskrimināciju attiecībā uz citām valstīm, kuras saņem atbalstu saskaņā ar EBA iniciatīvu. Ja MAT valstis nevēlēsies pievienoties EPA, uz tām arī turpmāk attieksies tarifa režīms, pamatojoties uz vispārējo preferenču sistēmu (VPS) (EBA iniciatīva). Katrā ziņā, neatkarīgi no galīgā EPA formāta, nākotnes līgums paliks atklāts tām Āfrikas, Karību jūras reģiona un Klusā okeāna valstīm, kas vēlēsies pievienoties vēlāk. Visbeidzot Eiropas Kopienas atbildē SADC skaidri jānorāda, ka nav pieņemami neņemt vērā visas atsauces uz reglamentējošām saistībām piedāvājuma ziņā (piemēram, attiecībā uz pakalpojumiem, ieguldījumiem, valsts iepirkumu, tirdzniecības veicināšana, intelektuālā īpašuma tiesībām, vidi, nodarbinātību un konkurenci ). Šie jautājumi ir būtiski ekonomiskās partnerības nolīgumu paketē par ilgtspējīgu attīstību. Ja kāds no reģioniem beigās izvēlēsies šos jautājumus nerisināt, Eiropas Kopienai būs grūti uzlabot SADC pieeju Eiropas Kopienas tirgum. Nobeigumā jāuzsver, ka Dienvidāfrikas iekļaušana SADC EPA procesā atbilst arī nesen publicētajam paziņojumam par ES un Dienvidāfrikas stratēģisko partnerību.